Zemljotres i cunami u Japanu
Više stotina ljudi poginulo je u snažnom zemljotresu u Japanu, jačine 8,9 stepeni Rihterove skale, koji je takođe izazvao cunami
Horor snimci koje su mediji prenosili uživo iz Japana podsećali su na nestvarne scene iz holivudskih filmova. Oko 3 sata posle podne po lokalnom vremenu, Japan je pogodio najsnažniji zemljotres u istoriji te zemlje – magnitude 8,9 stepeni, od čije su se siline tresle zgrade i rušile kuće. Potres se osetio i u Tokiju, gde je izazvao nekoliko požara, jedan od njih u ovoj naftnoj rafineriji, severno od glavnog grada. Odmah posle potresa usledio je cunami, čiji su talasi - visine do 10 metara - opustošili priobalska naselja, odnoseći sa sobom kuće i automobile. Neki od ribarskih brodova su se nasukali, a sve je trajalo nekoliko sati, sa više od 80 naknadnih potresa, od kojih su mnogi dostizali jačinu i do 6 stepeni. Nadležne policijske službe u Japanu saopštile su da je u priobalskom gradu Sendaju na severoistoku zemlje pronađeno oko 300 tela, ali se očekuje da će bilans žrtava znatno porasti, jer se za veliki broj nestalih strahuje da su poginuli. Milioni ljudi širom zemlje su ostali bez struje, a japanske vlasti su, iz preventivnih razloga, naložile zatvaranje nuklearnih elektrana i evakuaciju hiljada ljudi koji žive u blizini jedne od njih. Sav železnički saobraćaj je obustavljen. Oko 10 miliona ljudi se svakodnevno prevozi vozovima u severostočnom delu zemlje i Tokiju. Danas su hiljade ljudi bili zaglavljeni u vozovima i na stanicama podzemne železnice. Obraćajući se naciji, japanski premijer Naoto Kan rekao je da će vlada učiniti sve što može da ublaži posledice katastrofe. Predsednik Sjedinjenih Država, Barak Obama razgovarao je jutros sa premijerom Kanom. Američka pomoć je već na putu. “Preneo sam saučešće u ime američkog naroda, pogotovo žrtvama i njihovim porodicama. Ponudio sam našim prijateljima u Japanu svu pomoć koja im je potrebna”.